stališčem Sveta o prenovitvi Uredbe (ES) št. 1371/2007 Evropskega parlamenta in Sveta z dne 23. oktobra 2007 o pravicah in obveznostih potnikov v železniškem prometu

2017/0237 (COD)

SPOROČILO KOMISIJE

EVROPSKEMU PARLAMENTU



v skladu s členom 294(6) Pogodbe o delovanju Evropske unije



v zvezi s

stališčem Sveta o prenovitvi Uredbe (ES) št. 1371/2007 Evropskega parlamenta in Sveta z dne 23. oktobra 2007 o pravicah in obveznostih potnikov v železniškem prometu

(Besedilo velja za EGP)

1.Ozadje

Datum predložitve predloga Evropskemu parlamentu in Svetu

(dokument COM(2017) 548 final – 2017/0237 (COD): 27. september 2017 Datum mnenja Evropskega ekonomsko-socialnega odbora: 18. januar 2018 Datum stališča Evropskega parlamenta, prva obravnava: 15. november 2018 Datum predložitve spremenjenega predloga: ni relevantno Datum sprejetja stališča Sveta: 25. januar 2021

2.Cilj predloga Komisije

Komisija ni predlagala popolne revizije, temveč prenovitev uredbe o pravicah potnikov v železniškem prometu, da bi se hitro sprejeli naslednji bistveni deli:

Izjeme: namen zakonodajnega predloga je bil (a) pospešiti iztek izjem za domače prevozne storitve (v skladu s trenutno veljavnimi pravili bi morale prenehati veljati do leta 2024); (b) zagotoviti, da so čezmejne mestne, primestne in regionalne prevozne storitve vedno zajete v pravilih o pravicah potnikov v železniškem prometu.

Enotne vozovnice: V skladu s četrtim železniškim svežnjem, ki prepušča državam članicam, da se same odločijo, ali želijo uvesti strožja pravila o izdajanju enotnih vozovnic, in določa, da bi morala Komisija spremljati s tem povezan razvoj trga do leta 2022, se je predlog prenovitve osredotočal le na povečanje pravice potnikov do obveščenosti. Če potniki niso bili ustrezno obveščeni, da so kupili le ločene vozovnice, bi bilo treba te vozovnice obravnavati kot enotne vozovnice, ki omogočajo celovito zaščito v primerih prekinitve potovanja.

Klavzula o višji sili: Pred sodbo Sodišča EU iz leta 2013 so deležniki na splošno razumeli, da Uredba vsebuje klavzulo o višji sili, ki prevoznike odvezuje nadomestila. Po navedeni sodbi so prevozniki v železniškem prometu menili, da so v slabšem položaju v primerjavi z drugimi prevozniki, ki lahko uporabljajo izjeme zaradi višje sile. Zato je Komisija predlagala uvedbo določbe z ozkim področjem uporabe, ki bi zajemala težke vremenske razmere in večje naravne nesreče. Z zakonodajnim predlogom naj bi zagotovili enake konkurenčne pogoje, pravno pravičnost, sorazmernost in skladnost z drugimi vrstami prevoza.

Invalidi in osebe z zmanjšano mobilnostjo: V skladu z zavezami, sprejetimi v okviru Konvencije Združenih narodov o pravicah invalidov, je bil cilj zakonodajnega predloga zagotoviti, da države članice ne bodo več mogle izvzeti določbe o pomoči in nadomestilu za poškodovano opremo za mobilnost. Informacije je treba zagotoviti v dostopnih oblikah v skladu z zahtevami, predlaganimi v evropskem aktu o dostopnosti. Železniško osebje bo moralo biti ustrezno usposobljeno. To bi prispevalo k bolj vključujočemu železniškemu prometu.

Glede na to, da sozakonodajalca nista upoštevala pravil za postopke prenovitve in sta predlagala številne spremembe v zvezi z določbami, ki niso bile vključene v zakonodajni predlog, se prvotni cilj Komisije, da doseže hitro sprejetje več glavnih določb, ni več zdel uresničljiv. Zato je Komisija med pogajanji sozakonodajalca podprla pri iskanju rešitev, ki bi lahko spodbudile nadaljnji razvoj storitev železniškega potniškega prometa, vključno s trgom vozovnic. Komisija si prizadeva zlasti za uvedbo obveznosti enotne vozovnice, zagotavljanje informacij v realnem času, pravico do lastne spremembe poti, prevoz koles na vlaku, skrajšanje časa predhodnega obveščanja o osebah z zmanjšano mobilnostjo in pojasnitev mehanizma za obravnavo pritožb.

3.Pripombe k stališču Sveta

Stališče Sveta v prvi obravnavi, sprejeto 25. januarja 2021, podpira glavni cilj predloga Komisije, tj. zagotoviti splošno izboljšanje pravic potnikov ob hkratnem zagotavljanju ustreznega ravnovesja med interesi potnikov in interesi železniške panoge. Glavne izboljšave sedanjega zakonodajnega okvira so naslednje:

(1)Zagotavljanje prometnih in potovalnih informacij v realnem času

Svet se strinja z Evropskim parlamentom in Komisijo, da bi morali upravljavci infrastrukture in prevozniki v železniškem prometu drugim udeležencem v verigi železniških storitev (tj. drugim železniškim podjetjem, upravljavcem postaj, prodajalcem vozovnic in organizatorjem potovanj) zagotavljati prometne in potovalne informacije v realnem času. Če upravljavec infrastrukture tehnično ne more posredovati podatkov v realnem času kateremu koli subjektu, lahko zadevna država članica uporabi izjemo za največ devet let in stanje vsaki dve leti ponovno oceni. V zvezi s tem država članica obvesti Komisijo o razlogih za izvzetje in ukrepih, ki jih je sprejela ali jih namerava sprejeti, da bi spremenila položaj.

Komisija pozdravlja uvedbo te določbe. S tem bi se izognili diskriminaciji med potniki, ki bi jim bile zdaj na voljo informacije na enaki kakovostni ravni in v realnem času, ne glede na to, ali so vozovnico kupili neposredno pri prevozniku v železniškem prometu ali pri posredniškem podjetju. Poleg tega bi dostop do potovalnih informacij in delovanja sistemov rezervacij prodajalcem vozovnic in organizatorjem potovanj omogočil razvoj inovativnejših produktov za izdajo vozovnic, kar bi spodbudilo dinamiko na trgu vozovnic v železniškem prometu.

(2)Enotne vozovnice